[{"text_idx": "#000000", "text": "Comisiynydd yn cefnogi dull trafod arloesol o fynd i\u2019r afael a\u0302 pholareiddio yn ein cymunedau"}, {"text_idx": "#000002", "text": "Wedi\u2019i hwyluso gan Dr Amy Sanders, gyda chefnogaeth gan Ganolfan Ddeialog Prifysgol Aberystwyth, gan ddefnyddio dull trafod arloesol, daeth y digwyddiad hwn ag ymarferwyr cymunedol a gwirfoddol at ei gilydd er mwyn ceisio goresgyn y polareiddio rhwng arbenigedd academaidd a\u2019r gymuned ehangach. Fel yr esboniodd Jurgen Grotz, VSSN: \u201cMae\u2019r drafodaeth hon yn berthnasol ym mhob un o bedair gwlad y DU, sy\u2019n rhywbeth yr ydym am ei ddilyn fel rhwydwaith.\u201d"}, {"text_idx": "#000005", "text": "Ymunodd Ali Goldsworthy, arbenigwr ym maes dad-bolareiddio a chyd-awdur Poles Apart: Why people turn against each other and how to bring them together yn y digwyddiad yn rhithwir i drafod y camau nesaf wrth gyflwyno cyfleoedd yn y dyfodol i fynd i\u2019r afael a\u0302 pholareiddio cymunedol yng Nghymru."}, {"text_idx": "#000006", "text": "Amlygodd yr Athro Marjorie Mayo, a arweiniodd y drafodaeth ar \u2018Ddatblygiad cymunedol ac addysg boblogaidd yn yr oes boblyddol\u2019, ro\u0302l tlodi cynyddol ac ansicrwydd economaidd wrth hybu polareiddio a phoblyddiaeth mewn cymunedau."}, {"text_idx": "#000007", "text": "Dywedodd yr Athro Mayo: \u201cRoedd hwn yn ddigwyddiad mor amserol, gan ddod ag academyddion ac ymgyrchwyr yn y sector gwirfoddol a chymunedol at ei gilydd i archwilio heriau polareiddio cynyddol a thwf y dde eithafol. Sut i ddatblygu strategaethau cynhwysol mewn ymateb er mwyn i leisiau gwahanol gael eu clywed? Trefnwyd y gynhadledd mor dda, gan ein galluogi ni i gyd i rannu ein profiadau a\u2019n syniadau am ffyrdd o symud ymlaen.\u201d"}, {"text_idx": "#000008", "text": "Pwysleisiodd Amanda Morris o Gyngor Mwslimiaid Prydain hefyd yr angen i addysgu a grymuso cymunedau i herio cynrychiolaethau problemus o Fwslimiaid ac Islam yn y cyfryngau. Mae Mwslimiaid yn cyfrif am 6.5% o boblogaeth Cymru a Lloegr, ond roedd 59% o 10,931 o erthyglau yn y cyfryngau yn cysylltu Mwslimiaid ag ymddygiad negyddol. Rhaid herio stereoteipiau o\u2019r fath os ydym am fynd i\u2019r afael a\u0302 pholareiddio mewn cymunedau lleol."}, {"text_idx": "#000009", "text": "Siaradodd Anthony Ince o Brifysgol Caerdydd am y wirfoddoliaeh asgell dde eithafol a rhannodd Ali Abdi o Bafiliwn Grange gipolwg ar ddeinameg trefnu cymunedol, gan ganolbwyntio ar brofiadau byw yn Grangetown a phartneru a\u0302 Sefydliad Jo Cox. Cafwyd cyfraniadau bywiog am newidiadau i ddemocratiaeth gan bobl ifanc o Planed a phrosiect Doing Democracy Differently Aberystwyth. Cynigiwyd camau ymarferol ar gyfer hyrwyddo cymunedau cynhwysol yng Nghymru gyda ffocws ar ffoaduriaid gan Aberaid ac iaith gan y Groes Goch Brydeinig."}, {"text_idx": "#000010", "text": "Dywedodd Jen Wolowic o\u2019r Ganolfan Ddeialog ym Mhrifysgol Aberystwyth: \u201cFel rhywun sydd wedi symud yn ddiweddar o Ogledd America i Aberystwyth, mae polareiddio yn brofiad personol i mi. Rwyf wedi gweld pa mor hawdd y mae\u2019n dod yn heintus ac yn ddinistriol. Mae deialog yn pwysleisio bod gennym ni i gyd ddarnau o\u2019r atebion a bod angen i ni greu pontydd rhwng ein seilos. Heddiw, rhaid trafod ymchwil, profiad byw, y trydydd sector a pholisi gyda\u2019i gilydd, ac mae\u2019r ddeialog honno mor bwysig ar gyfer newid trawsnewidiol. Roeddwn yn gwerthfawrogi\u2019n fawr sut y creodd y trefnwyr y cyfleoedd hyn trwy strwythur eu cynhadledd ac ymgysylltu a\u0302\u2019r rhai yn yr ystafell a\u2019r rhai a ymunodd yn rhithwir.\u201d"}, {"text_idx": "#000011", "text": "Dr Amy Sanders leading an activity"}]